Bruno Koschmider

Bruno Koschmider (født 1926 i Gdańsk, Polen (daværende Tyskland), død 2000 i Hamburg, Tyskland) var en tysk entreprenør kjent for Bambi Kino, Indra Club og Kaiserkeller. De to sistnevnte var utesteder der The Beatles spilte, mens Bambi Kino var en kino som The Beatles sov i rett ved siden av dametoalettet.

Koschmider avtalte i 1960 med Allan Williams at flere britiske band skulle spille hos ham, inkludert Derry and The Seniors, Tony Sheridan and the Jets, Gerry & The Pacemakers og Rory Storm and the Hurricanes i tillegg til The Beatles. Etter at Williams ba The Beatles om å lage et show, kopierte Koschmider uttrykket og sa ofte «Mach Shau!».

Koschmiders temperament og organisasjonsmetoder var uortodokse. Williams kommenterte at da han pratet for første gang med Koschmider, hørte de bråk utenfor. Koschmider dro frem en kølle, banket opp bråkmakeren, kom tilbake, tørket av køllen og fortsatte samtalen. Det gjorde også at han mistet Tony Sheridan and The Jets til konkurrenten på Top Ten Club. Han mistet også sin dørvakt Horst Fascher til klubben, og til slutt gikk også The Beatles samme vei etter at de hadde prøvespilt der 30. oktober 1960. Koschmider avsluttet kontrakten med The Beatles dagen etter.

Referanser 

Personer fra Gdańsk
The Beatles
Fødsler i 1926
Dødsfall i 2000